LIETUVOS RESPUBLIKOS SVEIKATOS APSAUGOS MINISTRO

ĮSAKYMAS

DĖL VISUOMENĖS SVEIKATOS PRIEŽIŪROS SPECIALISTO, VYKDANČIO SVEIKATOS PRIEŽIŪRĄ IKIMOKYKLINIO UGDYMO ĮSTAIGOJE, KVALIFIKACINIŲ REIKALAVIMŲ APRAŠO PATVIRTINIMO

2011 m. gegužės 19 d. Nr. V-504

Vilnius

Vadovaudamasis Lietuvos Respublikos visuomenės sveikatos priežiūros įstatymo (Žin., 2002, Nr. 56-2225; 2007, Nr. 64-2455) 36 straipsnio 1 dalimi:

1. Tvirtinu Visuomenės sveikatos priežiūros specialisto, vykdančio sveikatos priežiūrą ikimokyklinio ugdymo įstaigoje, kvalifikacinių reikalavimų aprašą (pridedama).

2. Pavedu viceministrui pagal administravimo sritį kontroliuoti šio įsakymo vykdymą.

SVEIKATOS APSAUGOS MINISTRAS	RAIMONDAS ŠUKYS

PATVIRTINTA

Lietuvos Respublikos

sveikatos apsaugos ministro

2011 m. gegužės 19 d. įsakymu Nr. V-504

VISUOMENĖS SVEIKATOS PRIEŽIŪROS SPECIALISTO, VYKDANČIO SVEIKATOS PRIEŽIŪRĄ IKIMOKYKLINIO UGDYMO ĮSTAIGOJE, KVALIFIKACINIŲ REIKALAVIMŲ APRAŠAS

I. BENDROSIOS NUOSTATOS

1. Visuomenės sveikatos priežiūros specialisto, vykdančio sveikatos priežiūrą ikimokyklinio ugdymo įstaigoje, kvalifikacinių reikalavimų aprašo (toliau – Aprašas) paskirtis – nustatyti kvalifikacinius reikalavimus visuomenės sveikatos priežiūros specialistui (toliau – specialistas), einančiam ar pretenduojančiam eiti visuomenės sveikatos priežiūros specialisto pareigas ikimokyklinio ugdymo įstaigoje.

2. Reikalavimai taikomi visuomenės sveikatos priežiūros specialistams, vykdantiems funkcijas, nustatytas Vaikų sveikatos priežiūros ikimokyklinio ugdymo įstaigose rekomendacijose, patvirtintose Lietuvos Respublikos sveikatos apsaugos ministro 2009 m. vasario 3 d. įsakymu Nr. V-58 „Dėl Sveikatos priežiūros ikimokyklinio ugdymo įstaigose tvarkos aprašo ir Vaikų sveikatos priežiūros ikimokyklinio ugdymo įstaigose rekomendacijų patvirtinimo“ (Žin., 2009, Nr. 18-714), ir jų darbdaviams, taip pat kontrolę vykdančioms institucijoms.

II. SĄVOKOS ir jų apibrėžimai

3. Šiame apraše vartojamos sąvokos ir jų apibrėžimai:

Ikimokyklinio ugdymo įstaiga – įstaiga, vykdanti ikimokyklinio ir (ar) priešmokyklinio ugdymo programą (-as).

Profesinė kompetencija – mokėjimas atlikti tam tikrą veiklą, remiantis įgytų žinių, įgūdžių, gebėjimų, vertybinių nuostatų visuma.

Kitos šiame Apraše vartojamos sąvokos atitinka Lietuvos Respublikos įstatymuose ir kituose teisės aktuose apibrėžtas sąvokas.

III. PROFESINĖ KVALIFIKACIJA IR PROFESINĖ KOMPETENCIJA

4. Specialisto kvalifikaciją patvirtina:

4.1. aukštojo išsilavinimo biomedicinos mokslų srities visuomenės sveikatos krypties ne žemesnio kaip bakalauro laipsnio diplomas, išduotas formalųjį švietimą vykdančio švietimo teikėjo;

4.2. išsilavinimas, nurodytas šio Aprašo 9 punkte.

5. Specialisto kompetenciją sudaro mokėjimas organizuoti ir užtikrinti sveikatos priežiūrą ikimokyklinio ugdymo įstaigoje remiantis įgytomis žiniomis, įgūdžiais, gebėjimais, vertybinėmis nuostatomis.

IV. KVALIFIKACINIAI REIKALAVIMAI

6. Specialistas turi žinoti ir suprasti:

6.1. visuminę (holistinę) sveikatos sampratą;

6.2. visuomenės sveikatos priežiūros sistemos, kaip sudedamosios Lietuvos nacionalinės sveikatos sistemos dalies, struktūrą, funkcijas;

6.3. įstaigos bendruomenės dalyvavimo, siekiant išsaugoti ir stiprinti vaikų sveikatą, reikšmę, jos įtraukimo į šią veiklą galimybes, būdus;

6.4. Lietuvos Respublikos įstatymus, kitus teisės aktus, reglamentuojančius vaikų sveikatos priežiūrą, sveikatos saugą bei stiprinimą, Pasaulio sveikatos organizacijos ir Europos Sąjungos strateginio planavimo dokumentus vaikų ir paauglių sveikatos bei vystymosi klausimais;

6.5. vaiko organizmo vystymosi anatominius, fiziologinius, psichologinius ypatumus, fizinės ir socialinės aplinkos veiksnių poveikį vaiko organizmo vystymuisi;

6.6. vaikų sveikatos stiprinimo principus ir metodus;

6.7. vaikų užkrečiamųjų ir neužkrečiamųjų ligų epidemiologijos principus, epidemiologinės priežiūros pagrindines priemones, specifinius šių ligų profilaktikos principus ir metodus;

6.8. vaikų sveikatos rodiklius;

6.9. veiksnius, darančius įtaką vaikų sveikatai;

6.10. vaikų sveikos mitybos principus ir taisykles, valgiaraščio sudarymo pagrindus;

6.11. vaikų ugdymo aplinkos atitikties visuomenės sveikatos priežiūros teisės aktų reikalavimams pagrindinius vertinimo principus;

6.12. asmens sveikatos informacijos konfidencialumo reikalavimus;

6.13. vaikų teises ir socialines garantijas;

6.14. bendravimo su bendruomene būdus ir pagrindines priemones.

7. Specialistas turi mokėti ir gebėti:

7.1. analizuoti ir vertinti įtaką vaikų sveikatai darančius veiksnius;

7.2. paaiškinti vaikams, tėvams ir įstaigos personalui sveikatos išsaugojimo bei stiprinimo būdus, išmokyti juos taikyti praktiškai;

7.3. parinkti tinkamus sveikatos stiprinimo metodus ir juos taikyti;

7.4. vertinti vaikų ugdymo aplinką pagal teisės aktus, reglamentuojančius vaikų sveikatos priežiūrą, sveikatos saugą ir stiprinimą;

7.5. atpažinti gyvybei pavojingas būkles, suteikti pirmąją pagalbą;

7.6. savarankiškai ir kartu su įstaigos bendruomene bei kitais institucijų specialistais, suinteresuotais asmenimis rengti ir įgyvendinti sveikatinimo veiklos programas (projektus);

7.7. bendrauti ir bendradarbiauti su įstaigos bendruomene, dirbti komandoje;

7.8. planuoti ir vertinti savo veiklą, tvarkyti veiklos dokumentus, rengti ataskaitas ir rekomendacijas;

7.9. pristatyti savo veiklą ir jos rezultatus;

7.10. naudotis informacinėmis technologijomis.

8. Specialisto vertybinės nuostatos:

8.1. vadovautis sveikos gyvensenos nuostatomis, neturėti žalingų įpročių, būti pavyzdžiu įstaigos bendruomenei;

8.2. nepriekaištinga profesinė reputacija: elgesys ar veikla, nepažeidžianti profesinės etikos, deontologijos normų, principų ir taisyklių.

V. ĮGYTOSIOS TEISĖS

9. Asmuo laikomas turinčiu specialisto kvalifikaciją, jei jis Lietuvos Respublikoje yra baigęs studijas pagal vieną iš šių studijų programų:

9.1. medicinos felčerio, felčerio-laboranto, sanitarijos felčerio, higienos felčerio, higienisto (išskyrus burnos higienisto), felčerio, vaikų įstaigų medicinos sesers, medicinos sesers, akušerio, bendrosios praktikos slaugytojo, ir turi atitinkamos profesinės kvalifikacijos diplomą, tebedirbantis ar dirbęs ne mažiau kaip vienus metus specialistu. Toks asmuo specialistu gali dirbti iki 2014 m. sausio 1 d.;

9.2. medicinos felčerio, felčerio-laboranto, sanitarijos felčerio, higienos felčerio, higienisto (išskyrus burnos higienisto), felčerio, vaikų įstaigų medicinos sesers, medicinos sesers, akušerio, bendrosios praktikos slaugytojo, ir turi atitinkamos profesinės kvalifikacijos diplomą, yra papildomai pasirinktinai baigęs 1 priede nurodytų temų visuomenės sveikatos priežiūros kvalifikacijos tobulinimo kursus, suderintus su Sveikatos apsaugos ministerija, kurių bendra trukmė ne mažiau kaip 36 val., ir iki 2014 metų sausio 1 d. tebedirbantis ar dirbęs ne mažiau kaip vienus metus specialistu. Toks asmuo specialistu gali dirbti iki 2016 m. sausio 1 d.;

9.3. medicinos felčerio, felčerio-laboranto, sanitarijos felčerio, higienos felčerio, higienisto (išskyrus burnos higienisto), felčerio, vaikų įstaigų medicinos sesers, medicinos sesers, akušerio, bendrosios praktikos slaugytojo, ir turi atitinkamos profesinės kvalifikacijos diplomą, yra papildomai baigęs 2 priede nurodytų temų visuomenės sveikatos priežiūros kvalifikacijos tobulinimo kursus, suderintus su Sveikatos apsaugos ministerija, kurių bendra trukmė ne mažiau kaip 160 val., įskaitant ir 9.2 punkte nurodytus kursus, bei iki 2014 metų sausio 1 d. tebedirbantis ar dirbęs ne mažiau kaip vienus metus specialistu.

10. Užsienyje įgyta visuomenės sveikatos specialisto profesinė kvalifikacija pripažįstama Lietuvos Respublikos teisės aktų nustatyta tvarka.

VI. BAIGIAMOJI NUOSTATA

11. Kvalifikaciniai reikalavimai, atsižvelgiant į naujas Lietuvos Respublikos teisės aktų nuostatas, Lietuvos Respublikos sveikatos apsaugos ministro įsakymu gali būti keičiami.

_________________

Visuomenės sveikatos priežiūros specialisto,

vykdančio sveikatos priežiūrą ikimokyklinio

ugdymo įstaigoje, kvalifikacinių reikalavimų aprašo

1 priedas

VISUOMENĖS SVEIKATOS PRIEŽIŪROS KVALIFIKACIJOS TOBULINIMO KURSŲ TEMOS

1. Sveikatos stiprinimas, sveikos gyvensenos skatinimas

2. Traumų bei kitų išorinių mirties priežasčių prevencija

3. Psichikos sveikatos stiprinimas

4. Sveika mityba ir fizinis aktyvumas

5. Vaikų sveikatos ir ją supančios aplinkos stebėsena

6. Bendruomenės įtraukimas į sveikatinimo veiklą, tarpinstitucinis bendradarbiavimas

7. Onkologinių ligų prevencija

_________________

Visuomenės sveikatos priežiūros specialisto,

vykdančio sveikatos priežiūrą ikimokyklinio

ugdymo įstaigoje, kvalifikacinių reikalavimų aprašo

2 priedas

VISUOMENĖS SVEIKATOS PRIEŽIŪROS KVALIFIKACIJOS TOBULINIMO KURSŲ TEMOS

1. Šiuolaikinė vaikų sveikatos samprata

2. Vaikų psichikos sveikatos priežiūra ir jos organizavimas

3. Visuomenės sveikatos programų rengimas ir įgyvendinimas

4. Epidemiologijos pagrindai ir populiacijos sveikatos vertinimas

5. Vaikų sveikatos stebėsena

6. Vaikų augimo ir vystymosi ypatumai

7. Vaikų sveikos mitybos principai ir maitinimo organizavimas

8. Tarpinstitucinis bendradarbiavimas. Bendravimo menas

9. Sveikos gyvensenos įgūdžių formavimas

10. Bendruomenės įtraukimas į visuomenės sveikatos stiprinimo veiklą

11. Pirmosios pagalbos teikimo įgūdžių tobulinimas

_________________